Vieira da Silvas arbeid ble påvirket av tidlig modernisme og maleriet til Paul Cézanne, og hun utviklet sin egen komplekse og personlige stil i komposisjonene sine. Maleriene hennes er ofte konstruert ut fra et nettverk av linjer som gir romfølelse, men som ikke følger tradisjonell perspektivteori. I løpet av 1950-årene ble hun internasjonalt kjent og ble ansett som en av etterkrigstidens viktigste abstrakte kunstnere, selv om verkene hennes ikke alltid var helt abstrakte. Som mange av hennes kunstnerkolleger i etterkrigstidens Paris, har verkene hennes forbindelser til både fransk tachisme, amerikansk abstrakt ekspresjonisme og surrealisme.